Ma nexdem-d agzul i tbadutin n yal yiwen seg yimusnilsen i d-nefka iwsawen, akked tecraḍ neɣ tulmisin tigejdanin n ukarif, s wawalen lqayen rnu wezzilen, nezmer ad d-nini: Tanfalit tukrift d agemmuḍ n ukala agaman i yettaɣen tutlayin meṛṛa, akala-agi yettili-d s tfesna tummidt neɣ tamurant di sin n yeswiren imyugglen, wa yeqqen ɣer wayeḍ: Aswir aseddasan mi ara mlilen yiferdisen imawalanen ad mcudden ur qebblen abeddel wala beṭṭu gar-asen. Aswir asnamkan mi ara sṛuḥent yiferdisen-nni inumak-nsen imenza, ad mɛawanen alamma yeffeɣ-d unamek/ inumak amatu uɛkim, asninawan, icudden srid ɣer usatel anmettadelsan n yemsiwal ad yettbeddil ilmend-is, ayen ara tt-yeǧǧen (tanfalit tukrift) ad tettusekti ɣuṛ-sen amzun d yiwet tayunt tasnamkant.